ลูกค้าอ่วมเอทีเอ็มกรุงไทยล่ม2ชม.
เอทีเอ็มธนาคารกรุงไทยล่ม 2 ชั่วโมง ทำลูกค้าเดือดร้อนหนัก แบงก์แจงแก้เสร็จและโอนเงินคืนลูกค้าหมดแล้ว
8 ธ.ค. 2555

เอทีเอ็มธนาคารกรุงไทยล่ม 2 ชั่วโมง ทำลูกค้าเดือดร้อนหนัก แบงก์แจงแก้เสร็จและโอนเงินคืนลูกค้าหมดแล้ว
ระบบเอทีเอ็มของธนาคารกรุงไทยขัดข้องเป็นเวลา 2 ชั่วโมง เมื่อวันที่ 4 ธ.ค.ที่ผ่านมา ทำให้ลูกค้าที่ทำธุรกรรมผ่านระบบไม่สามารถใช้บริการได้ มีทั้งโอนเงินแต่เงินไม่เข้าบัญชี ถอนเงินจากตู้เอทีเอ็มมียอดถอนเงินแต่ไม่ได้รับเงิน เป็นต้น โดยเฉพาะการเบิกเงิน ลูกค้าจึงกระหน่ำโพสข้อความต่อว่าธนาคารกรุงไทยในโซเชียลเน็ตเวิร์กอย่างหนัก 
ลูกค้ารายหนึ่งของธนาคาร กล่าวว่า ทางเจ้าหน้าที่คอลเซ็นเตอร์ ของธนาคารชี้แจงว่า ลูกค้าจะได้รับเงินที่หายไปคืนเข้าบัญชีในอีก 2 สัปดาห์ข้างหน้า ซึ่งรอไม่ได้เพราะมีความจำเป็นต้องใช้เงิน ทำให้สถานการณ์เลวร้ายลงไปอีก
นายวรภัค ธันยาวงษ์ กรรมการผู้จัดการ ธนาคารกรุงไทย กล่าวว่า ได้รับรายงานเรื่องระบบล่มและได้สั่งการให้แก้ไขคืนเงินลูกค้าให้เร็วที่สุด สำหรับปัญหาการล่มของระบบ ทางเจ้าหน้าที่รายงานว่า เกิดจากการทดลองระบบ
อย่างไรก็ดี เมื่อวานนี้ธนาคารกรุงไทยได้ขึ้นข้อความชี้แจงกรณีที่เกิดปัญหาในการทำธุรกรรมผ่านช่องทางอิเล็กทรอนิกส์ของธนาคาร จนทำให้มีลูกค้าได้รับผลกระทบจากรายการที่ค้างในระบบเป็นจำนวนมากนั้น มีสาเหตุมาจากระบบแลกเปลี่ยนข้อมูลของธนาคารกับภายนอกผ่านช่องทางอินเทอร์เน็ตเกิดความขัดข้อง โดยที่ธนาคารไม่ได้ทดลองระบบจึงไม่ได้มีการแจ้งเตือนลูกค้าล่วงหน้า 
ทั้งนี้ ธนาคารได้ทำการแก้ไขโดยทันที และสามารถเริ่มให้บริการตามปกติตั้งแต่เวลา 17.33 น. และทุกระบบกลับมาให้บริการตามปกติในเวลา 18.22 น. ของวันเดียวกัน 
สำหรับลูกค้าบางส่วนที่ได้รับผลกระทบจากการทำรายการไม่สมบูรณ์ ซึ่งตรวจพบว่ามีประมาณ 0.8-0.9% ของปริมาณการทำธุรกรรมปกติซึ่งอยู่ที่ประมาณ 3 ล้านรายการ/วัน ธนาคารได้ทยอยทำการปรับปรุงและแก้ไขข้อมูลของลูกค้าให้ถูกต้องครบถ้วน โดยเสร็จสิ้นทั้งหมดตั้งแต่เวลา 04.50 น. ของวันที่ 7 ธ.ค. 2555 แล้ว